b'\n_START_ARTICLE_\nReproduksiyong seksuwal\n_START_PARAGRAPH_\nAng reproduksiyong seksuwal o seksuwal na pagpaparami ay ang uri ng reproduksiyon na nangangailangan ng dalawang selulang kasarian. Kabaligtaran ito ng reproduksiyong aseksuwal. Ang pagpaparaming seksuwal ay ang paglikha ng isang bagong organismo sa pamamagitan ng pagsasanib ng materyal na henetika ng dalawang mga organismo. Mayroong dalawang pangunahing mga proseso habang nagaganap ang reproduksiyong pampagtatalik o pangpagtatalik na pagpaparami. Ang mga ito ay ang meiosis, na kinasasangkutan ng paghahati sa bilang ng mga kromosom; at ang isa pa ay ang pertilisasyon, na kinasasangkutan ng pagsasapi-sapi ng dalawang mga gameto at ang restorasyon o pagpapanumbalik ng orihinal na bilang ng mga kromosom. Habang nagaganap ang meiosis, ang mga kromosom ng bawat paris ay pangkaraniwang tumatawid upang makamtan ang rekombinasyong homologo._NEWLINE_Ang ebolusyon ng reproduksiyong seksuwal ay isang pangunahing palaisipan. Ang unang nakusilbang katibayan ng mga organismong nagtatalik upang makapagparami ay mula sa mga eurkaryota ng kapanahunang Istenyano, humigit-kumulang 1 hanggang 1.2 bilyong mga taon na ang nangagdaan. Ang pagpaparaming seksuwal ay ang pangunahing paraan ng pagpaparami ng lahi para sa malawak na karamihan ng mga organismong makroskopiko, kabilang ang halos lahat ng mga hayop at mga halaman. Ang konhugasyong pambakterya (pagbabanghay na pangbakterya), o ang paglilipat ng DNA sa pagitan ng dalawang mga bakterya, ay kadalasang may kamaliang ikinalilito sa reproduksiyong seksuwal, dahil magkahalintulad ang tuntunin o mekaniks nila._NEWLINE_Iminumungkahi ng kaisipang ebolusyonaryo ang ilang mga paliwanag hinggil sa kung bakit umusbong at umunlad ang reproduksiyong seksuwal magmula sa dating reproduksiyong aseksuwal. Maaaring ito ay dahil sa presyon ng pagpili sa mismong klado - ang kakayahan para sa isang populasyon na yumabong nang mas matulin bilang tugon sa isang nagbabagong kapiligiran sa pamamagitan ng rekombinasyong seksuwal o seksuwal na muling pagsasanib kaysa sa pinapahintulot ng partenohenesis. Gayon din, ang reproduksiyong seksuwal ay nagpapahintulot ng pagpapakalansing ng ebolusyonaryong katulinan habang ang isang klado ay nakikipagtagisan laban sa isa pa para sa mga napagkukunang hindi sapat para sa dalawa.'